NÁRODNÁ RADA SLOVENSKEJ REPUBLIKY

**VIII. volebné obdobie**

PREDS-132/2022

**1074a**

**I n f o r m á c i a**

**o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky o riešení vážnych sociálnych dopadov permanentného drastického zvyšovania cien potravín a základných potravinových komodít (tlač 1074a)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Predseda Národnej rady Slovenskej republiky rozhodnutím č. 1118 z 21. júna 2022 pridelil návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky o riešení vážnych sociálnych dopadov permanentného drastického zvyšovania cien potravín a základných potravinových komodít **(tlač 1074)** na prerokovanie **Výboru Národnej rady Slovenskej republiky pre pôdohospodárstvo a životné prostredie,** ktorý zároveň určil ako gestorský výbor s tým, že podá Národnej rade Slovenskej republiky správu o výsledku prerokovania predloženého návrhu vo výbore a návrh na uznesenie Národnej rady Slovenskej republiky.

Výbor Národnej rady Slovenskej republiky pre pôdohospodárstvo a životné prostredieo návrhu **nerokoval,** keďže neschválil návrh programu schôdze výboru.

Predseda výboru určil za spravodajcu poslanca Filipa Kuffu, ktorý predkladá predmetnú informáciu a bude navrhovať ďalší postup.

Súčasťou informácie je návrh uznesenia Národnej rady Slovenskej republiky.

Bratislava 23. júna 2022

Jaroslav **K a r a h u t a**, v. r.

predseda výboru

NÁRODNÁ RADA SLOVENSKEJ REPUBLIKY

VIII. volebné obdobie

Číslo:

**N á v r h**

**UZNESENIE**

**Národnej rady Slovenskej republiky**

z .......................... 2022

k návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky o riešení vážnych sociálnych dopadov permanentného drastického zvyšovania cien potravín a základných potravinových komodít

Národná rada Slovenskej republiky

**z d ô r a z ň u j e,**

že podľa čl. 114 Ústavy Slovenskej republiky je vláda Slovenskej republiky za výkon svojej funkcie zodpovedná Národnej rade Slovenskej republiky;

**u p o z o r ň u j e**

na dopady aktuálnej situácie, vážnych sociálnych dopadoch permanentného drastického zvyšovania cien potravín a základných potravinových komodít. Dlhodobo nepriaznivá situácia sa alarmujúco zhoršuje všetkým obyvateľom Slovenska, všetkým sociálnym skupinám - od mladých rodín, jednotlivcov až po seniorov;

**ž i a d a**

vládu Slovenskej republiky, aby v termíne do 15.7.2022 predložila Národnej rade Slovenskej republiky na základe zákona č. 18/1996 Z. z. o cenách v znení neskorších predpisov zoznam vybraných druhov základných potravín, pri ktorých zabezpečí reguláciu cien, pričom na dosiahnutie tohto cieľa je jedno z vhodných opatrení zohľadnenie výšky marží.